FI Euroopan unionin virallinen lehti CE 84/107

(2004/C 84 E/0144)

KIRJALLINEN KYSYMYS P-3865/03

esittäjä(t): Marie Isler Béguin (Verts/ALE) komissiolle

(9. joulukuuta 2003)

Aihe: Baleaarien maanteitä koskeva yleissuunnitelma

Mallorcan saarineuvosto (Conseil Insular) pyrkii edistämään maanteitä koskevaa uutta yleissuunnitelmaa 16. lokakuuta 1998 asetuksella 87/1998 hyväksytyn yleissuunnitelman ”Modificación puntual del Plan Director Sectorial de Carreteras de las Islas Baleares” mukaisesti.

Tässä muutosehdotuksessa, joka lienee hyväksytty 1. joulukuuta 2003 Mallorcan saarineuvostossa, esitetään rakennettavaksi moottoritie välille Inca—Manacor.

Kyseisen rakennustyön ympäristövaikutus on huomattava. Incan ja Manacorin välinen osuus kulkee joissakin kohdissa luonnonsuojelualueiksi luokiteltujen alueiden kautta.

Lisäksi muutosehdotuksen sosiaalisia perusteita koskevat riittävät selvitykset puuttuvat, ja se perustuu yksinomaan liikennetiheyttä ja liikenteen nopeutta koskeviin selvityksiin muita kysymyksiä huomioon ottamatta (liikkuvuutta tai vaihtoehtoja koskevat selvitykset). Siinä ei myöskään ole otettu huomioon selvityksiä vaikutuksista, jotka aiheutuvat Palman ja Manacorin välillä käyttöön otettavasta rautatieverkosta, joka vähentää osittain liikennettä kyseisellä osuudella. Tällaisten selvitysten puuttuminen on vakavaa, sillä hankkeen tarpeellisuutta ei ole osoitettu. Itse asiassa Incan ja Manacorin välinen osuus moottoriteitse olisi pidempi ja kalliimpi kuin nykyisen tien muuttamiseksi kaksikaistaiseksi, mikä voisi olla hyvä vaihtoehto.

Uutta tiesuunnitelmaa, jonka saarineuvosto aikoo hyväksyä, on vastustettu suuresti kansalaisten keskuudessa, ja asiasta on tehty 23 000 huomautusta, jotka on jätetty käsittelemättä ottamatta vakavasti huomioon mahdollisia vaihtoehtoja. Huolestumista aiheuttaa se, että uuden tiesuunnitelman hyväksymisen jälkeen tehtävän hankkeen ympäristövaikutusten arvioinnin yhteydessä vaihtoehtoja ei taaskaan analysoida.

Eikö komissio katso, että Modificación puntual del Plan Director Sectorial de Carretera -suunnitelman mukaisesta Incan ja Manacorin välisestä moottoritieosuudesta olisi tehtävä ympäristövaikutusten arviointi, jossa selvitetään kaikki varteenotettavat vaihtoehdot, mukaan lukien nykyisen tien muuttaminen kaksikaistaiseksi sekä kestävien liikennemuotojen edistäminen?

Margot Wallströmin komission puolesta antama vastaus

(3. helmikuuta 2004)

Arvoisa parlamentin jäsen viittaa asetuksella nro 87/1998 hyväksytyn Modificación puntual del Plan Director Sectorial de Carreteras de las Islas Baleares -yleissuunnitelman 16. lokakuuta 2003 tehtyyn muutokseen, jonka Mallorcan saarineuvosto (Conseil Insular) aikoo vahvistaa 1. joulukuuta 2003 ja johon sisältyy uutta tiesuunnitelmaa koskeva ehdotus. Ehdotettu muutos koskee moottoritien rakentamista välille Inca—Manacor. Samankaltaisen kirjallisen kysymyksen E-3346/03 (1) on aiemmin esittänyt parlamentin jäsen Miquel Mayol i Raynal.

Tällä hetkellä ympäristövaikutusten arviointia koskevassa yhteisön oikeudessa ei ole säännöksiä, joissa edellytettäisiin jäsenvaltioiden suorittavan suunnitelma- tai ohjelmaluonnosten tai ehdotettujen muutosten ympäristövaikutusten strategisen arvioinnin. Tilanne muuttuu 21. heinäkuuta 2004, johon mennessä jäsenvaltioiden on saatettava direktiivi 2001/42/EY (strategista ympäristöarviointia koskeva direktiivi (2)) kaikilta osin osaksi kansallista lainsäädäntöään; tätä direktiiviä ei sovelleta suunnitelmiin ja ohjelmiin, joita yhteisrahoitetaan nyt käynnissä olevina ohjelmakausina neuvoston asetusten (EY) N:o 1260/1999 (3) ja (EY) N:o 1257/1999 (4) mukaisesti. Tämän jälkeen jäsenvaltioiden on suoritettava direktiivin määritelmän täyttävien suunnitelmien ja ohjelmien ympäristövaikutusten arviointi. Ympäristöselostukseen, joka on osa ympäristövaikutusten arviointimenettelyä, on sisällytettävä 5 artiklassa ja liitteessä I edellytetyt tiedot, kohtuulliset vaihtoehdot sekä selvitys käsiteltyjen vaihtoehtojen valintaperusteista mukaan luettuina. Tietyissä tapauksissa myös ennen 21. heinäkuuta 2004 käynnistetyt mutta vasta 21. heinäkuuta 2006 jälkeen hyväksytyt ohjelmat on mahdollisesti arvioitava.

Kun tiettyjen hankkeiden rakentamista koskeva hakemus on jätetty, on kuitenkin sovellettava tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY (ympäristövaikutusten arvioinnista annettua direktiiviä) sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY (5). Tämän direktiivin mukaan jäsenvaltioiden on varmistettava, että ennen luvan myöntämistä tutkitaan ympäristövaikutukset, jos hankkeilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Nämä hankkeet määritellään 4 artiklassa, jossa viitataan direktiivin liitteisiin I ja II. Moottoriteiden rakentaminen kuuluu liitteen I 7 kohdan b alakohtaan ja siitä on tehtävä pakollinen ympäristövaikutusten arviointi. Muihin hankkeisiin kuten olemassa olevan moottoritien muuttamiseen sovelletaan liitettä II. Tässä tapauksessa kansallisten viranomaisten on määriteltävä joko tapauskohtaisesti selvittämällä taikka raja-arvojen tai valintaperusteiden avulla, arvioidaanko kyseinen hanke todennäköisten merkittävien ympäristövaikutusten vuoksi ottaen huomioon asian kannalta merkitykselliset direktiivin liitteessä III vahvistetut valintaperusteet.

Luonnonsuojelua koskevaan eurooppalaiseen lainsäädäntöön kuuluvat sekä luontotyyppien sekä luonnonvaraisen eläimistön ja kasviston suojelusta annettu neuvoston direktiivi 92/43/ETY (6) (luontotyyppidirek-tiivi) että luonnonvaraisten lintujen suojelusta annettu neuvoston direktiivi 79/409/ETY (7) (lintudirektiivi). Kummankin direktiivin täytäntöönpanolla pyritään luomaan suojelun erityisalueiden johdonmukainen eurooppalainen ekologinen verkosto eli Natura 2000.

Arvoisan parlamentin jäsenen toimittamien tietojen perusteella ei ole mahdollista arvioida täsmällisesti suunnitellun Inca—Manacor-moottoritien vaikutuksia ehdotettuihin Baleaarien Natura 2000 -alueisiin, koska tähän tarvittaisiin kartat yksityiskohtaisine tietoineen valitusta reitistä. Nykyinen komission käytettävissä oleva kartta antaa vain hyvin ylimalkaista tietoa mahdollisista vaikutuksista joihinkin neuvoston direktiivin 92/43/ETY säännösten mukaisiksi yhteisön tärkeinä pitämiksi alueiksi ehdotettuihin alueisiin. Mikäli asianlaita on näin, Espanjan viranomaisten on osoitettava noudattaneensa luontotyyppidirektiivin 6 artiklaa.

Koska asiasta tarvitaan lisää tietoa, komissio on lähettänyt Espanjan viranomaisille kirjeen, jossa se pyytää niitä esittämään huomautuksia asiasta ja edellä mainittujen yhteisön direktiivien mahdollisesta soveltamisesta. Komissio toteuttaa määrätietoisesti kaikki tarvittavat toimenpiteet varmistaakseen tämän lainsäädännön noudattamisen.

(1) EUVL C 78 E, 27.3.2004, s. 804.

(2) Tiettyjen suunnitelmien ja ohjelmien ympäristövaikutusten arvioinnista 27 päivänä kesäkuuta 2001 annetun parlamentin ja neuvoston direktiivin 2001/42/EY (EYVL L 197, 21.7.2001) 3 artiklan 9 kohta.

(3) Rakennerahastoja koskevista yleisistä säännöksistä 21 päivänä kesäkuuta 1999 annettu neuvoston asetus (EY) N:o 1260/1999 (EYVL L 161, 26.6.1999).

(4) Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annettu neuvoston asetus (EY) N:o 1257/1999 (EYVL L 160, 26.6.1999).

(5) EYVL L 73, 14.3.1997.

(6) EYVL L 206, 22.7.1992.

(7) EYVL L 103, 25.4.1979.